**МОТИВИ ЗА ПРИЕМАНЕ**

**на Наредба за изменение и допълнение на Наредбата** **за определянето и администрирането на местните такси, цени на услуги и права на територията на община Габрово**

**1. Причини, които налагат приемането на Наредба за изменение и допълнение на Наредбата за определянето и администрирането на местните такси, цени на услуги и права на територията на община Габрово.**

Община Габрово предоставя на гражданите и организациите различни по своето естество и същност услуги и права. Част от тях са нормативно определени, както и правомощието на общините да събират такси за тяхното предоставяне е изрично предвидено. За тези услуги, които са вменени за изпълнение на Общините е предвидено да се събират такси, както и е предвиден начина на ценообразуване на стойността на тези такси.

 Изчерпателно в чл. 6, ал. 1 от Закона за местни данъци и такси са регламентирани видовете местни такси, които общините могат да събират: такса битови отпадъци, такси за ползване на пазари, тържища, панаири, тротоари, площади и улични платна, за ползване на детски ясли, детски кухни, детски градини, специализирани институции за предоставяне на социални услуги, общежития и други общински социални услуги, дейностите по хранене на децата в задължителното предучилищно образование, за технически услуги, за административни услуги, за откупуване на гробни места, за дейности по обща подкрепа по смисъла на ЗПУО, които не се финансират от държавния бюджет и се осъществяват от центровете за подкрепа за личностно развитие, за притежаване на куче и други местни такси определени със закон. Проектът на наредбата отчита и други неточности във формулировки съдържащи се в нея, които се привеждат в съответствие с нормативните актове от по-висок ранг.

 Целта на така изброените по-горе такси е възстановяване на разходите по предоставяне на съответните услуги, като именно в правомощията на общински съвет е да определи размера на таксите, като се спазят определените в чл. 8, ал. 1 от ЗМДТ, принципи – възстановяване на пълните разходи на общината по предоставяне на услугата, създаване на условия за разширяване на предлаганите услуги и повишаване на тяхното качество и постигане на по-голяма справедливост при определяне и заплащане на местните такси. В тази връзка за всички административни услуги, за които се събират такси е направена финансова обосновка, която се базира на реалните разходи на общината за предоставянето на конкретната услуга. За да се стигне до крайна такса на всяка една услуга са взети предвид разходите за възнаграждения и осигурителни вноски на персонала извършващ услугите, разходите за материали, капиталови разходи, разходи за външни услуги и други разходи включени в методика за определяне на разходоориентиран размер на таксите по чл. 7а на Закона за ограничаване на административното регулиране и административния контрол върху стопанската дейност и разходването им. Предложените видове такси и цени на услуги са съобразени с действащото законодателство и произтичат от естеството на работа на съответните звена в Община Габрово и всички второстепенни разпоредители.

 Проектът на наредбата се придържа към действащите такси и цени, като се предлагат няколко промени, които са продиктувани от промени в нормативната база (национална и местна) или в резултат на настъпили промени в потребностите и очакванията на населението.

 Сега действащата наредба не отразява промяната в чл. 6 от ЗМДТ, където са регламентирани видовете местни такси, които се събират от общините, поради което в проекта се предлага видовете такси регламентирани в чл. 2 да се приведат в съответствие с тези в чл. 6 от Закона за местни данъци и такси.

 След промените в Закона за предучилищното и училищното образование и съдебната практика относно начина на формиране и именуване на таксата за ползване на детски ясли и детски градини предлагаме и промени в частта от наредбата касаеща таксата, която заплащат родителите за ползване на детски ясли и детски градини извън задължителното предучилищно образование. Таксата се привежда в съответствие с ЗМДТ – като става месечна такса, формирана на база отчитане ползването на услугата. В проекта на наредбата са обединени две такси – за ползване на детска кухня, които запазват стойността си, но с оглед факта, че са еднакви по размер, са обобщени в една такса включваща деца от 1 до 3 години, което е се явява редакционна промяна. С предходното изменение на Наредбата отпадна таксата за посещение на детска градина от децата в задължителното предучилищно образование. С настоящия проект предлагаме отпадане на дневната и постоянна такса, като става една такса - месечна. Проектът за наредба съдържа предложение за отпадане на Приложение 2, като таксите се регламентират в текстовата част на Наредбата. На мястото на отмененото Приложение 2 ще се създаде ново, касаещо ЦПЛР – Астрономическа обсерватория и планетариум. В резултат на промяната на таксата, довело до промяна в номерацията и организацията на наредбата, предлагаме актуализиране на преференциите и облекченията за различните категории лица, които ги ползват, така че да съответстват на предложените промени.

На следващо място проектът на наредба предвижда създаването на нов раздел, регламентиращ таксите събирани за дейности по обща подкрепа по смисъла на Закона за предучилищното и училищното образование, които не се финансират от държавния бюджет и се осъществяват от центровете за подкрепа за личностно развитие. Таксите, които ще се събират са регламентирани в Приложени 2 към Наредбата.

 Съгласно изискването на ЗМДТ - чл.118, ал. 2, приходите от събраните такси за притежаване на куче, се разходват за мероприятия свързани с намаляване броя на безстопанствените кучета. С РЕШЕНИЕ № 136 на МС от 14.03.2019 г. за приемане на Национална програма за овладяване популацията на безстопанствените кучета на територията на Република България бе предвидено и изготвянето на наредба за приложениeто на програмата, която наредба бе публикувана на сайта за обществени консултации strategy.bg. В проекта на наредбата се предвиждат и нови ангажименти за общините, които изискват съответното финансово обезпечаване. Поради тази причина, се предвижда в проекта на наредбата таксата за притежаване на куче да бъде актуализирана, тъй като и безстопанствените кучета са продукт от една страна на други безстопанствени кучета, но и на изоставени от собствениците си. Предложената такса за притежаване на куче предлагаме да бъде в размер, който да е социално приемлив и да не демотивира собствениците да декларират кучетата си. По тази причина предложения размер на таксата не покрива в пълен размер разходите по дейността.

 В табличната част (Приложенията) от наредбата, която съдържа размера и видовете такси предлагаме съответни промени, които са мотивирани както следва:

* След направен анализ на издадените удостоверения за наличие и липса за задължения, установихме, че същите се издават в по-голямата си част, за да послужат пред институции, част от държавната и общинска администрация, и се изготвят без такса. На база годишен размер прихода, който реализира Община Габрово от този вид услуга е в размер на около 4000 лв. С цел облекчаване на процеса / *подаване, изготвяне, предоставяне*/ и намаляване на административната и финансова тежест върху бизнеса и гражданите, предлагаме услугата по издаване на удостоверенията за наличие и липса на задължения да бъде безплатна и със срок за изпълнение веднага.
* На основание чл. 51, ал. 1 от ЗМДТ, службите по вписвания в 7-дневен срок уведомяват съответната община за прехвърлените, учредените, изменените или прекратените вещни права върху недвижими имоти. Тази практика налага от своя страна служебно създаване на партиди за недвижими имоти, съответно и отпадане на таксата за заверка на служебна страница на декларация по чл. 14 от ЗМДТ в размер на 2 лв. Същата се събира само при подаване на коригиращи декларации, които лицата подават на място в Дирекция Местни данъци и такси.
* Община Габрово е една от малкото в страната, които организират културни събития пряко и без посредничество на други културни оператори. Това изисква ресурс – финансов и кадрови, както и компетенции, опит и знания.

Предложените промени в цените на билетите за събития, организирани от Община Габрово, са наложени от следните фактори - Работа в конкурентна среда – предложените цени са съобразени с тези на сходни културни продукти с външен организатор; Целесъобразност приходи – разходи – търсене на частична възвръщаемост на вложените в продукцията средства; Нужда от инвестиции в културна инфраструктура и техника – зала „Възраждане“ е една от най-предпочитаните културни сцени в града, нейната поддръжка изисква средства, предвид бързата амортизация, в следствие на висока посещаемост. Това изисква адекватност на съвременните тенденции за модернизация, дигитализация и цифровизация, което предпоставя нуждата от модерна техника, чието закупуване е скъпо.

* С оглед гъвкавост и насърчаване ползването на сцената на открито за провеждане на публични събития, които имат по-кратка продължителност, в проекта е предвидено наема на сцената да бъде отнесен в раздел Ползване на оборудване и съоръжения за базари, пазари и публични събития. Заплащането за денонощие в размер на 1000 лева е вероятно възпиращо желаещите да я ползват за няколко часа. Освен това намираме, че следва да се насърчават събитията на открито в създалата се ситуация, както и след нейното отминаване.
* Проектът на нормативния акт, предлага актуализация на услугите предоставяни от ЦПЛР – Астрономическа обсерватория и планетариум, която актуализация от една страна отразява мястото на Астрономическата обсерватория като институция в системата на предучилищното и училищното образование.
* Община Габрово има добре развита спортната инфраструктура, в която инвестира ежегодно за подобряването ѝ. Същата се предоставя, както на сдружения, развиващи дейност в сферата на съответния вид спорт, за който е предназначен даден обект, така и за провеждане на спортни и културни събития и мероприятия. Необходимостта от предоставяне на спорната база е продиктувана от това, че на територията на община Габрово няма значителни частни инвестиции в съоръжения за спортно-тренировъчна дейност и места за организиране на значими мероприятия и събития, но и от факта, че Община Габрово следва да поддържа и подобрява спортната инфраструктура. Мотивите за промяна в частта касаеща общинските спортни обекти са следните: Практиката показва, че при наемане на спортните обекти от ползватели често платеното време от един час е недостатъчно, а два платени часа за тях са много. Има заявен интерес за доплащане на допълнително време от половин час и промените са насочени към това – улесняване на гражданите и съответно генериране на повече приходи от ползване на общинската спортна база. През 2019 година Община Габрово инвестира в нова отоплителна инсталация в зала „Хандбал” в СК „Христо Ботев“, а в момента се изпълняват дейностите по проект към ММС за въвеждане на мерки за енергийна ефективност в 3-етажната сграда. Това създава изцяло нови условия за ползвателите на спортния обект и възможност за ценова диференциация при наемане на залата, съответно със или без включено отопление. В тази връзка и с оглед гъвкавост и коректност към ползвателите на спортни обекти и съоръжения е предвидено изрично възможността за заплащане за половин час, след като изтече първия част. В допълнение се актуализират и част от цените, като се записва изрично, че Ползването на спортната база за мероприятия на общински бюджетни структури и на държавните училища на територията на общината е безплатно
* В приетата към настоящия момент Наредба за реда за престой и паркиране на пътни превозни средства на територията на Община Габрово са регламентирани различни абонаменти даващи право на своите ползватели да паркират в зоните за платено и безплатно паркиране срещу определени такси, но е предвидена отстъпка при предплащане в брой единствено за ползвателите на абонамент „Локално преференциално платено паркиране“.

 Проучване на „Интрум“ (Intrum), „Европейски доклад за плащанията“ („European Payment Report“), 2018 г. показва, че с въвеждането на европейската Директива 2011/7/ЕС на Европейския парламент относно забавянето на плащането и нейните незадължителни препоръки, поощряването на механизми за предплащане увеличават финансовият резултат с до 10%, след подробен анализ и предвид големият брой ползватели на различните абонаменти и свързаните с това проверка на документи и тяхното обработване, представляващи обемна административна работа предлагам, процентна отстъпка при предплащане за всички абонаменти предвидени в Наредбата за реда за престой и паркиране на пътни превозни средства на територията на Община Габрово, както следва: 5% при предплащане за за 6 месеца и 10 % при предплащане за за 12 месеца.

 С проекта на Наредбата се предлага и цена за кратковременен престой при паркиране на платен денонощен паркинг намиращ се на ул „Брянска 70 а, съответно за, влекачи с ремаркета, товарни автомобили и автобуси на цена от 3.00 лв. за един час и 15,00 лв. за дванадесет часа.

 Към момента е предвидена цена най малко за 24 часов престой. Нуждата от такъв вид таксуване е продиктувана от непосредствената близост на паркинга както до музей „Дом на хумора и сатирата” Габрово, посещаван от различни организирани групи пътуващи с автобуси така и непосредствената близост до Митническо бюро Габрово и товарните ППС които обслужва. При въвеждане на такъв вид таксуване се очаква да се увеличат заетостта и приходите от паркинга. Предвижда се и изменение и допълнение на Наредбата за реда за престой и паркиране на пътни превозни средства на територията на община Габрово, с което се предлага обособяването на нов режим на платено паркиране – „Месечен абонамент за район“. Предвидената цена в проекта на наредбата е съобразен с останалите режими на платено паркира, като цели да отговори на потребността и анализа, че не малка част от водачите на МПС паркират регулярно в определен район, в който попада тяхната месторабота, занятие или

* Общинско предприятие ‚Благоустрояване“ съгласно приетия от Общински съвет – Габрово, ПРАВИЛНИК за организацията и дейността на Общинско предприятие „Благоустрояване“ извършва възмездни услуги за транспортиране на производствени, едрогабаритни и дребни строителни отпадъци, почистване и измиване на терени и други услуги, предвидени в местните нормативни уредби. Към настоящия момент в Наредбата за определянето и администрирането на местните такси, цени на услуги и права на територията на Община Габрово са разписани три услуги, като цената на същите за е определена през юни месец 2017 година, от когато са настъпили промени, както в икономическото състояние, така и в материалното обезпечаване на предприятието. С проекта на Наредбата предлагаме актуализиране на две от съществуващите цени включващи в себе си човешки ресурс и техника (не се актуализира единствено наема на контейнер), както и регламентиране на цени за нови услуги, които предприятието е в състояние да предлага на гражданите и бизнес. С това считаме, че ще се постигне по-добро ползване на активите, както и предоставяне не услуги, които не се предлагат към момента на територията на община Габрово, поради специфичната техника необходима за тях, а имено метене с автомобил.
* Община Габрово чрез ОП „Регионално депо за неопасни битови отпадъци“ осъществява своите функции в управление на неопасни отпадъци допустими за прием съгласно условията на Комплексно разрешително № 157-Н1/2011г., първично третиране; временно съхранение и крайно обезвреждане, мониторинг върху състоянието на отделните компоненти на околната среда, водене на отчетност и др. дейности свързани с изпълнение на условията заложени в КР № 157-Н1/2011г. Функционирането на предприятието е продиктувано от необходимостта и законовите задължения на общините в съответните сфери. В същото време като предприятие, чрез него общината може да развива стопанска дейност и да предлага услуги, пряко свързани с дейността му. Цените на услугите са определени при спазване принципите на съобразяване на разходите за предоставянето на съответната услуга, включващи възнаграждения на съответните служители, консумативи и материали, режийни и други разходи, специфични в зависимост от съответната услуга. В досега действащата Наредба за определянето и администрирането на местните такси, цени на услуги и права на територията на община Габрово в Раздел IV ЦЕНИ НА ДРУГИ УСЛУГИ И ПРАВА, ХІII. Общинско предприятие „Регионално депо за неопасни отпадъци от *НАРЕДБА за определянето и администрирането на местните такси, цени на услуги и права на* *територията на община Габрово,,* са заложени цени за: *Крайно обезвреждане на производствени отпадъци със статут на неопасни и дребни строителни отпадъци от ремонтни дейности от бита в Регионално депо за неопасни отпадъци, землище на с. Гръблевци, община Габрово и Компост.* Предлагаме, след направен анализ и запитвания от страна на фирми, да се включат и цени на услуга за раздробяване на отпадъци от дървесина, както и дробен дървен материал с размери до 100 мм;
* Проектът на наредбата предвижда и актуализиране на някои от цените на културни събития като:
* цената на билетите за концертите на Габровски камерен оркестър - През последните няколко години на „Дните на камерната музика“ и в редовния концертен сезон на Габровски камерен оркестър гостуваха именити инструменталисти. Огромния интерес към тези концерти и препълнените зали са индикатор, че тази политика на Община Габрово и Габровския камерен оркестър трябва да намери своето продължение в бъдеще.

Необходимостта от частична възвръщаемост на разходите по тези концерти предполага разумно увеличаване на цените на билетите. Това означава, че Община Габрово е желателно да отчете социалният статус и платежоспособността публиката с вкус към високата култура и да коригира цените на билетите с цифра, която няма да доведе до отлив на посетители.

* Цените за обучение по народни танци и народни инструменти не са променяни дълго време, независимо от настъпилите промени в страната в икономически план през последните години. Частните организации в града, които предлагат същите образователни услуги, имат двойно по-високи цени. Сходна е ситуацията и с ансамбли и фолклорни танцови състави в страната.
* Оркестър Габрово разшири репертоарния си план и вече задоволява вкусовете на по-широк кръг публика. Голяма част от музиката, която се изпълнява, е авторска, за което музикантите не получават допълнително възнаграждение. С повишаване цената на билета и наемната цена за час се търси частична възвръщаемост на разходите и съответствие между художествен и творчески труд и заплащане за неговото ползване.
* Предложението да се актуализират цените на предлаганите услуги в Художествена галерия „Христо Цокев“, спрямо сега действащата наредба е по отношение на цените за ползване на зали. Художествена галерия „Христо Цокев” разполага с мащабни специализирани изложбени пространства. Материалната база е в добро поддържано състояние, което я прави предпочитано място за организиране на различни по рода си събития. Една от целите на галерията е превръщането и в желано, лесно достъпно и привлекателно място. С увеличението на посочените услуги, средствата ще бъдат използвани за закупуване на художествени произведения за обогатяване фонда на галерията с цел тя да бъде едно привлекателно и желано място за развитие и утвърждаване на културата, образованието, изкуството и духовните ценности.
* Едно от предложенията за промени в Наредбата за определянето и администрирането на местните такси, цени на услуги и права на територията на община Габрово е да отпаднат всички услуги свързани с ползването на хотел „Страноприемницата”. През м. юни 2020 г. е сключен договор за изпълнение на проект „РЕМО “ЕТЪР” - МУЗЕЙ ЗА КРЕАТИВЕН КУЛТУРЕН ТУРИЗЪМ”. Една от дейностите е консервация, реставрация и преустройство на хотел „Страноприемницата” към РЕМО „Етър” в база за настаняване с конферентен център и музейна администрация с фондохранилища. В рамките на същия проект е предвидено разработване на комплекс от маркетингови и рекламни мерки за предоставяне на интегриран туристически продукт. Продължителността на проекта е две години и след реализацията му ще се предложат услуги, включително и пакетни, както и резиденции, целящи повишаване въздействието на експозиционната среда, организиране на събития, атракциони и обучения в рамките на РЕМО „Етър” и програми с потенциал за привличане на по-голям брой и по-вече публики, включително и с използването на хотелската част. Ще се търсят възможности за разработването на пакетни продукти с цел увеличение заетостта на легловата база, използването на залите за семинари, конференции и други събития.
* На разположение на МАИР „Боженци“ са 6 категоризирани къщи, които се отдават за нощувки като „къщи за гости“. Цените, на които се предлагат къщите, са актуализирани от Общински съвет Габрово януари 2019 година. Поради трайната промяна на пазара в посока онлайн резервации през последните две години МАИР „Боженци“ поетапно позиционира всички къщи за гости в платформата за онлайн резервации - Booking. Благодарение на предприетите действия в тази посока реализираните нощувки в къщите за гости през 2019 г. се увеличиха. Всички къщи се продават добре с изключение на къща за гости „Петко Кичуков“, с капацитет 6 легла, която може да се наема само като цяла къща на цена 121,45 лв. без ДДС на вечер. След направен анализ бе установено, че най-голям интерес има към стаите и къщите разполагащи с 2 до 4 легла, тъй като профила на туризма в Боженци е основно семеен. Предлагам с цел увеличаване заетостта на къща за гости „Петко Кичуков“ да се даде възможност да бъде отдавана под наем не само цяла, но и на отделни етажи. Предлагам също да бъдат премахнати намаленията, които се ползват от Община Габрово и бюджетни структури - второстепенни разпоредители с бюджет към Община Габрово, тъй като към тях няма проявен интерес и не е икономически оправдано, тъй като къщите за гости на музея работят на загуба. С отпадането на намаленията е логично да се промени и точка VII – МАИР „Боженци” има право да предлага пакетна оферта . През изминалата година в дворовете на някои от къщите за гости, които стопанисва музея бяха проведени големи събития с участници многократно надвишаващи капацитета на къщите, което респективно многократно увеличава разходите за вода, ток и почистване. Това е и причината да предложа за събития с брой хора надхвърлящ капацитета на къщата да се заплаща такса в размер 3,33 лв. без ДДС на участник. С настоящото предлагам изменение на Приложение №5 Цени на неуредени със закон услуги и права, оказвани или предоставяни от Община Габрово на физически и юридически лица, като се измени частта относно МАИР „БОЖЕНЦИ“ в Раздел V – Цени на услуги, предлагани от културните институти.

 Образуването на таксите е извършено въз основа на изработена методика (Приложение 1) за определянето на таксите при спазване на принципите, залегнали в чл.8 ал. 1 от ЗМДТ, а именно възстановяване на пълните разходи на Общината по предоставяне на услугата, създаване на условия за разширяване на предлаганите услуги и повишаване на тяхното качество, постигане на по-голяма справедливост при определяне и заплащане на местните такси. Съобразени са с утвърдените правила в Постановление № 1 на Министерския съвет от 2012 г. за приемане на Методика за определяне на разходоориентиран размер на таксите по чл.7 а от Закона за ограничаване на административното регулиране и административния контрол върху стопанската дейност и разходването им.

При прилагането на така създадената методика са разработени финансови обосновки за всички такси за административни услуги, за които се предлага промяна. Финансовите обосновки са приложени към настоящите мотиви.

**2. Цели, които се поставят:**

Постигане на съответствие и избягване на противоречия на текстовете от наредбата с нормите на Закона за местните данъци и такси, Закона за предучилищното и училищното образование, отговаряне на настоящите социално и икономически условия и разширяване услугите предоставяни от Община Габрово. Спазване принципите за откритост, публичност и граждански контрол върху дейността на местните власти, конкретно при определяне размера, реда и начина на събиране и освобождаване от заплащане на местните такси и цени на услуги на територията на общината.

**3. Финансови и други средства, необходими за прилагането на Наредбата:**

Финансовото и материално обезпечаване на приложението на наредбата е налице, с оглед факта, че и към настоящия момент се предоставят услугите и правата включени в нея.

**4.Очакваните резултати от прилагането, включително финансовите, ако има такива:**

 Намаляване на административната тежест върху гражданите и бизнеса. Подобряване условията за провеждане на културно-масови мероприятия и ползване на общинска спортна инфраструктура, което да доведе до повишена удовлетвореност на жителите на гр. Габрово. Наредба цели и подпомагане лица в неравностойно положение, и рискови групи, като им улесни достъпа до социални услуги, както и услуги в сферата на образователната система.

**5.Анализ за съответствие с правото на Европейския съюз:**

Настоящата наредба е създадена в съответствие с принципите на Европейската харта за местно самоуправление, Европейска харта за регионално развитие, както и с директиви на Европейската общност, свързани с тази материя, предвид съответствието на проекта на Наредбата с основния нормативен акт (ЗМДТ) и други закони, предвиждащи изискване и правомощия за събиране на цени и такси на услуги и права, предоставяни от Община Габрово, както и тяхното образуване.